《青阳县》
清代·汪彝铭

劳人恋晓衾，程途起戊夜。冈势复崚嶒，随溪上而下。

峭石插远空，一径通幽罅。晨曦动林端，葱翠光四射。

树多山不蛮，萧飒安知夏。青阳古陵阳，镇名尚凭藉。

峨峨九子山，陆地莲花化。此处怀诗仙，何年访书舍。

作者简介：汪彝铭，字宝吉，号吉石，秀水人。乾隆丁酉副贡，官禹州州判。有《吉石斋集》。